Karmín

Karmín alebo karmínová kyselina alebo košenila je prírodné červené potravinárske farbivo extrahované zo samičiek červca nopálového (Dactylopius coccus alebo Coccus cacti), ktorý žije na rôznych druhoch sukulentov (opuncia). Samička obsahuje tohto farbiva v sušine približne 10 %. Hmyz sa zozbiera a okamžite suší, pretože iba tak si uchová výrazné karmínové farbivo. Po usušení sa hmyz uvarí a farbivo sa vyzráža síranom amónno-hlinitým. 

Toto farbivo sa používalo už v období starej paracaskej kultúre v Peru (asi 1000 pred Kr.), neskôr v celej strednej Amerike. Do Európy sa dostalo až s dobytím Mexika v roku 1512. U nás bola košenila obľúbená vo farmácii v 50. a 60. rokoch 20. storočia. Potom bola v potravinárstve pre nedostupnosť a cenu nahradená syntetickými farbivami, ktoré sú však zdraviu škodlivé, ak sa používajú vo väčšom množstve.

 Označenie 

E120 (i) je čisté farbivo, E120 (ii) je surový extrakt.

 Potravinové obmedzenia 
Pretože je extrahované z hmyzu, E120 nie je vhodné na konzumáciu pre vegánov, vegetariánov a niektoré náboženské skupiny.

Iné projekty

Kategória:Farbivá
120